Min Covid-19-pasiënte in WK-hospitaleArgieffoto (Foto: Unsplash) Alan Winde, die Wes-Kaapse premier, wil hê dat die regering geheel en al wegdoen met al die Covid-19-maatreëls wat die ekonomie nog in ŉ ystergreep hou. Dít omdat die provinsie se hospitaalopnames en sterftes uiters laag is, ten spyte daarvan dat sy aantal gevalle van die hoogste in die land is. “Daar is ŉ voortdurende ontkoppeling tussen Covid-19-infeksies, hospitaalopnames en sterftes. Die duidelikste aanduiding hiervan is dat daar ŉ afname in ernstige siekte in die Wes-Kaap was tydens die jongste oplewing van infeksies, in vergelyking met vroeër golwe.” Nuwe hospitaalopnames neem weekliks af, hoewel positiewe gevalle weekliks verskil. “Die aantal sterftes bly ook relatief laag met ŉ gemiddeld van drie sterfgevalle per dag in die Wes-Kaap,” sê Winde. Altesaam 420 nuwe Covid-19-gevalle is gister in die Wes-Kaap aangemeld, die naasmeeste nuwe gevalle in die land. Dié provinsie het tans 7 613 gevalle – die meeste in die land. Volgens Winde het slegs 3% van mense in alle Wes-Kaapse hospitale egter Covid-19 onder lede. Die Brackengate-hospitaal het tans 21 pasiënte met Covid-19, terwyl talle ander hospitale in die metro een of geen pasiënte het nie. “Ons het ŉ afname in nuwe hospitaalopnames gesien sedert die tweede golf toe die daaglikse nuwe opnames vir die openbare sektor 369 was. Dit het aangehou om af te neem tot 297 tydes die derde golf en 186 in die vierde golf. Daaglikse nuwe opnames is tans op net 45 opnames per dag,” sê hy. “Ons is lank nie meer bekommerd oor die oplewing van koronavirusgevalle nie en probeer nou veg vir die inwoners van die provinsie se ondernemings en werk.” Volgens Winde het die Wes-Kaap se gesondheidstelsel baie geleer oor die vorige virusgolwe en is hy nou meer as gereed om ŉ moontlike herlewing vinnig en doeltreffend te pak – sonder enige bykomende nasionale regulasies. “Ons het ons eskalering-strategie verfyn vir die bestuur van die uitwerking van enige herlewing in gevalle, vir die gesondheidsektor en ander sektore. Gedurende die onlangse toename in gevalle het ons gesondheidstelsel nie eens onder erge druk verkeer nie, al was daar al die beskikbare hulpbronne om ons reaksie teen die gevalle op te skaal indien nodig,” sê hy. “Inentings teen Covid-19 en immuniteit wat voorheen opgebou is, toon verder dat ons veilig met alle beperkings kan wegdoen.” Die premier voer aan die risiko om in die hospitaal te beland en aan die virus te sterf is 3,6 keer minder onder diegene wat ingeënt is en toe ŉ aanvullingsdosis gekry het. Die risiko om in die intensiewesorgeenheid te beland en aan ŉ ventilator gekoppel te word, is 4,3 keer laer as die pasiënt ŉ opvolgdosis gekry het. “Entstowwe bly ons beste vorm van beskerming teen Covid-19 en sal ons in staat stel om die maatreëls vir die virus heeltemal op te skort sodat ons ekonomie kan herstel,” sê hy. “Deur weg te doen met die beperkings, sal dit ons ondernemings in staat stel om ten volle te funksioneer en eindelik verder te groei.” Die premier se kantoor het verlede maand ŉ brief aan pres. Cyril Ramaphosa gestuur in die hoop dat hy ŉ dringende vergadering met die president se koördineringsraad kan reël sodat hy die jongste data ter ondersteuning van die verwydering van die Covid-19-maatreëls aan hom kan voorstel. Nog geen vergadering is egter gereël nie, maar Winde sê sy kantoor het reeds ŉ aanmaning aan die presidensie gestuur. “Ons het nog steeds nie ŉ antwoord op die inhoud van hierdie versoek ontvang nie.”